Besoekregte van 'n pa wat nie onderhoud betaal nie - Jy en die RegJy en die Reg
Tuis › Artikels › Besoekregte van 'n pa wat nie onderhoud betaal nie
Besoekregte van 'n pa wat nie onderhoud betaal nie
Jannie is 17 en in 'n verhouding met 'n ouer vrou. Die vrou raak swanger en daar word aanvaar dat Jannie die pa is. Jannie is egter jonk en werkloos. Hy verdien geen vorm van inkomste nie en woon nog by sy ouers. Die vrou weier egter dat Jannie sy kind mag besoek, omdat Jannie nie onderhoud betaal nie.
Die feit dat die pa nie onderhoud kan betaal nie, beteken nie hy mag nie sy kind sien nie. Die regsbeginsels "Beheer en toesig" (toegangsregte) en "Onderhoud" het hoegenaamd niks met mekaar uit te waai nie. Dit is heeltemal afsonderlike regsaspekte, wat ook deur afsonderlike howe beoordeel moet word. Die een kan glad nie as voorbehoud geld vir die ander nie.
Die ander waarheid is dat daar ook reëls in die Wet op Onderhoud 99 van 1998 is wat bepaal dat as die pa nie onderhoud kan betaal nie, op die veronderstelling dat hy inderdaad die vader van die minderjarige kind is en dat hy onderhoudspligtig is, dan is daar ander persone in sy familie wat ook onderhoudspligtig is, naamlik die pa se ouers of selfs ander bloedverwante, byvoorbeeld die pa se broers en susters.
Die hof kan dus beveel dat die baba se oupa en ouma die onderhoud moet betaal, maar onderhoud mag nie gebruik word as rede om besoeke te weier nie.
Die beste sal wees om in hierdie omstandighede kundige regsadvies in te win van 'n persoon wat daagliks met hierdie tipe sake werk, want die vraagstuk is nie altyd so eenvoudig as wat dit blyk te wees nie.